2000/350/EY: Komission päätös, tehty 2 päivänä toukokuuta 2000, bluetongue-taudin epidemiologisesta valvonnasta Kreikassa ja tietyistä toimenpiteistä taudin leviämisen estämiseksi (tiedoksiannettu numerolla K(2000) 1143) (Ainoastaan kreikankielinen teksti on todistusvoimainen)



Virallinen lehti nro L 124 , 25/05/2000 s. 0058 - 0060



Komission päätös, tehty 2 päivänä toukokuuta 2000, bluetongue-taudin epidemiologisesta valvonnasta Kreikassa ja tietyistä toimenpiteistä taudin leviämisen estämiseksi (tiedoksiannettu numerolla K(2000) 1143) (Ainoastaan kreikankielinen teksti on todistusvoimainen) (2000/350/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa sisämarkkinoiden toteuttamista varten 26 päivänä kesäkuuta 1990 annetun neuvoston direktiivin 90/425/ETY(1), sellaisena kuin se on viimeksi muutettuna direktiivillä 92/118/ETY(2), ja erityisesti sen 10 artiklan 4 kohdan, ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(3), sellaisena kuin se on viimeksi muutettuna päätöksellä 94/370/EY(4), ja erityisesti sen 6 artiklan, sekä katsoo seuraavaa: (1) Bluetongue-tautia esiintyi vuonna 1999 tietyissä Kreikan osissa. (2) Bluetongue-tauti kuuluu kansainvälisen eläintautiviraston (OIE) luetteloon A, ja sen leviäminen muodostaa vakavan uhan yhteisölle. Taudin leviämisestä voi olla kansainvälisiä seurauksia kaupalle. (3) On tarpeen perustaa hälytysjärjestelmä, jolla voidaan valvoa kylmän kauden jälkeen mahdollisen uuden tautikierroksen alkua vuonna 2000 alueilla, joilla virusta esiintyi vuonna 1999. (4) Eläinten siirtoja koskevat rajoitukset on syytä pitää voimassa virusta kantavien eläinten siirtojen estämiseksi. (5) Tartunta-alue voidaan jakaa taudin kehittymisestä vuonna 1999 saatujen tietojen perusteella vähä- ja suuririskisiin alueisiin. (6) Tartunnanlevittäjien vastaisia toimenpiteitä on toteutettava talven aikana paikoissa, joissa viruksen välittyminen on saattanut jatkua. (7) Kreikassa on toteutettu 19 päivästä marraskuuta 1999 (ministeriön päätös nro 398171, sellaisena kuin se on muutettuna ministeriön päätöksellä nro 331765) kansallisia toimenpiteitä, joilla kielletään bluetongue-taudille alttiisiin lajeihin (kaikki märehtijät) kuuluvien eläinten, niiden sperman, munasolujen ja alkioiden lähettäminen jäsenvaltioihin ja vienti kolmansiin maihin. Kreikan viranomaiset ovat luvanneet olla muuttamatta kyseisiä toimenpiteitä ennen kuin asiasta keskustellaan komission ja jäsenvaltioiden kanssa pysyvässä eläinlääkintäkomiteassa ja nämä hyväksyvät muutokset. (8) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla 1. Tässä päätöksessä tarkoitetaan: - "vähäriskisillä alueilla" nomoksia, joissa vuonna 1999 - käytettävissä olevat tiedot osoittavat, että bluetongue-virusta oli liikkeellä, - C. imicola -tartunnanlevittäjää ei saatu kiinni, - tautia esiintyi satunnaisesti, - "suuririskisillä alueilla" nomoksia, joissa vuonna 1999 - C. imicola -tartunnanlevittäjää saatiin kiinni, - tautia esiintyi epideemisesti. 2. Nomoksia voidaan lisätä maantieteellisin tai ekologisin perustein näihin alueisiin epidemiologisen johdonmukaisuuden ylläpitämiseksi, vaikka nomokset eivät täyttäisikään kaikkia niitä koskevia perusteita. 3. Vähäriskisiin alueisiin kuuluvat nomokset on lueteltu liitteessä I. 4. Suuririskisiin alueisiin kuuluvat nomokset on lueteltu liitteessä II. 2 artikla 1. Kreikan on aloitettava bluetongue-taudin epidemiologinen valvonta ennen 1 päivää kesäkuuta 2000 jokaisessa liitteessä I ja II luetellussa nomoksessa, joka ei kuulu päätöksen 2000/71/EY(5) soveltamisalaan, perustamalla 50 eläimen suuruisia erityisvalvonnassa pidettävien nautaeläinten ryhmiä paikoille, jotka ovat kaikkein alttiimpia taudin kulkeutumiselle, ja asetettava vähintään yksi valopyydys yhdelle näistä paikoista lähelle sellaista sijaintia, jota pidetään otollisena tartunnanlevittäjien lisääntymispaikkana. 2. Kreikan on toimitettava komissiolle ennen 1 päivää kesäkuuta 2000 kartta paikoista, joissa erityisvalvonnassa olevia eläimiä ja pyydyksiä pidetään. 3. Erityisvalvonnassa olevat eläimet on testattava joka viidestoista päivä, ja mahdollisesta serokonversaatiosta on ilmoitettava viipymättä komissiolle ja jäsenvaltioille. 4. Jos sopivilla paikoilla ei ole nautaeläimiä, erityisvalvontaan voidaan ottaa lampaita tai vuohia. 3 artikla 1. Kreikan on kiellettävä bluetongue-taudille alttiisiin lajeihin kuuluvien eläinten, niiden sperman, munasolujen ja alkioiden lähettäminen liitteessä I ja II luetelluista nomoksista muualle Kreikkaan. 2. Kreikan on kiellettävä bluetongue-taudille alttiisiin lajeihin kuuluvien eläinten, niiden sperman, munasolujen ja alkioiden lähettäminen liitteessä II luetelluista nomoksista liitteessä I lueteltuihin nomoksiin. 3. Kreikan toimivaltaiset viranomaiset voivat poikkeuksellisesti sallia 1 ja 2 kohdassa kielletyt siirrot, jos kyseessä ovat teurastettavat eläimet, seuraavilla edellytyksillä: - Eläimet on kuljetettava virallisessa valvonnassa toimivaltaisten viranomaisten sinetöimissä ajoneuvoissa suoraan teurastamoon teurastettaviksi viipymättä. - Teurastamosta vastaavalle toimivaltaiselle viranomaiselle on ilmoitettava aikomuksesta lähettää eläimet teurastamoon. Tämän viranomaisen on ilmoitettava lähettävälle toimivaltaiselle viranomaiselle eläinten saapumisesta. - Eläimet on oltava käsitelty ulkoisesti hyönteisten torjunta-aineella ennen lähetystä, jotta estetään tartunnanlevittäjien pääsy niihin ennen teurastusta. - Eläimet on suojattava teurastamossa tartunnanlevittäjien pääsyltä niihin eläinten saapumisesta teurastukseen saakka. - Eläimissä ei saa olla merkkejä bluetongue-taudista lähetyspäivänä. 4. Edellä olevaa 1 ja 2 kohtaa ei sovelleta, jos seurannassa ja valvonnassa ei ole vähintään 90 päivän aikana ilmennyt todisteita bluetongue-taudin välittymisestä tai tartunnanlevittäjien toiminnasta alkuperänomoksessa. 4 artikla Lampaiden tulolle liitteissä I ja II lueteltuihin nomoksiin on pyydettävä lupaa toimivaltaisilta paikallisviranomaisilta, jotka myöntävät luvan edellytyksillä, joilla varmistetaan eläinten jäljitettävyys. Kyseisten eläinten omistajille ei makseta päätöksen 90/424/ETY mukaista korvausta, jos ne on teurastettava bluetongue-taudin vuoksi. 5 artikla Kreikan on vuonna 2000 sovellettava 3 ja 4 artiklassa säädettyjä siirtorajoituksia uusiin nomoksiin, jos nomokset täyttävät 1 artiklassa vahvistetut vaatimukset liitteeseen I tai II sisällyttämisestä. Liitteitä tarkastellaan uudelleen joka toinen kuukausi. 6 artikla Kreikan viranomaiset saavat ottaa käyttöön muita kuin tässä päätöksessä tarkoitettuja lisätoimenpiteitä, jos niitä katsotaan tarvittavan taudin torjumiseksi. Kreikan on ilmoitettava näistä toimenpiteistä viipymättä komissiolle ja jäsenvaltioille. Niistä keskustellaan pysyvässä eläinlääkintäkomiteassa. 7 artikla Kreikan on otettava käyttöön tartunnanlevittäjien vastainen ohjelma ennen tartunnanlevittäjien lepokauden loppua ruiskuttamalla hyönteisten torjunta-ainetta sopiville lisääntymispaikoille, joissa tartunnanlevittäjien toiminta on saattanut jatkua talven aikana. 8 artikla Yhteisön rahoitusosuus vuonna 2000 bluetongue-taudin epidemiologista seurantaa ja valvontaa Kreikassa koskevista täytäntöönpanotoimenpiteistä aiheutuvista kuluista on 110000 euron enimmäismäärään saakka: - 50 prosenttia erityisvalvonnassa 2 artiklan mukaisesti pidettävien nautaeläinten serologisista kokeista Kreikalle aiheutuneista kuluista, - 50 prosenttia 10000 euron enimmäismäärään asti 2 artiklan mukaisesti käyttöön otettavasta entomologisesta valvonnasta Kreikalle aiheutuneista kuluista, - 50 prosenttia 7 artiklassa tarkoitetun tartunnanlevittäjien vastaisen toiminnan toteuttamiseksi hyönteisten torjunta-aineen ja ruiskutusvälineiden ostosta Kreikalle aiheutuvista kuluista. 9 artikla Yhteisön rahoitusosuus myönnetään todistusasiakirjojen esittämisen jälkeen. Edellä 1 kohdassa tarkoitettuihin todistusasiakirjoihin on sisällytettävä luettelo kuluista (ilman alv:tä), mukaan luettuina kuvaus toimenpiteistä ja maksupäivämäärä. 10 artikla Maksuhakemukset, joiden mukana on oltava 9 artiklassa tarkoitetut todistusasiakirjat, on toimitettava komissiolle ennen 1 päivää huhtikuuta 2001. 11 artikla 1. Komissio voi yhteistyössä toimivaltaisten kansallisten viranomaisten kanssa tehdä paikalla tarkastuksia toimenpiteiden soveltamisen ja niistä aiheutuneiden kulujen varmistamiseksi. Komissio ilmoittaa jäsenvaltioille tarkastusten tuloksista. 2. Neuvoston asetuksen (EY) N:o 1258/1999 8 ja 9 artiklaa sovelletaan soveltuvin osin. 12 artikla Tätä päätöstä sovelletaan 1 päivään helmikuuta 2001. 13 artikla Tämä päätös on osoitettu Helleenien tasavallalle. Tehty Brysselissä 2 päivänä toukokuuta 2000. Komission puolesta David Byrne Komission jäsen (1) EYVL L 224, 18.8.1990, s. 29. (2) EYVL L 62, 15.3.1993, s. 49. (3) EYVL L 224, 18.8.1990, s. 19. (4) EYVL L 168, 2.7.1994, s. 31. (5) EYVL L 24, 29.1.2000, s. 53. LIITE I Vähäriskiset alueet Evros, Rodopi, Xanthi, Kavala, Drama, Serres ja Thessaloniki. LIITE II Suuririskiset alueet Chalkidiki, Pieria, Larissa, Magnissia, Evia, Lesvos, Dodekanisa, Samos ja Chios.